Ντμίτρι Πάβλοβιτς της Ρωσίας

Ο Μέγας Δούκας Ντμίτρι Πάβλοβιτς Ρομάνοφ (, 18 Σεπτεμβρίου 1891 - 5 Μαρτίου 1942) ήταν Ρώσος πρίγκιπας και ένα από τα μέλη της ρωσικής αυτοκρατορικής οικογένειας, που κατάφερε να ξεφύγει από τη δολοφονία των Μπολσεβίκων μετά τη Ρωσική Επανάσταση. Είναι γνωστός για την εμπλοκή του στη δολοφονία του αγρότη, μυστικιστή και θεραπευτή Γκριγκόρι Ρασπούτιν, ο οποίος είχε αδικαιολόγητη επιρροή στον πρώτο εξάδελφο τού Ντμίτρι, τον Τσάρο Νικόλαο Β΄.

Βιογραφία
Ο Μέγας Δούκας Ντμίτρι γεννήθηκε στις 18 Σεπτεμβρίου 1891 στο Ιλινσκόι στη Μόσχα. Ήταν ο πρώτος γιος του Παύλου Αλεξάνδροβιτς μεγάλου δούκα της Ρωσίας και της πρώτης συζύγου του Αλεξάνδρας πριγκίπισσας της Ελλάδας. Μέσω του πατέρα του ήταν εγγονός του Αλεξάνδρου Β΄ αυτοκράτορα της Ρωσίας και της Μαρίας Αλεξάνδροβνας, ενώ μέσω της μητέρας του, τού Γεωργίου Α΄ της Ελλάδας και της Όλγας της Ελλάδας, εγγονή του Τσάρου Νικολάου Α΄ της Ρωσίας και της Αλεξάνδρας Φεοντόροβνας.

Όταν η μητέρα του Αλεξάνδρα ήταν στον έβδομο μήνα της εγκυμοσύνης μαζί του, ενώ ήταν έξω με φίλους, πήδηξε σε μια βάρκα, αλλά καθώς μπήκε μέσα, έπεσε. Την επόμενη ημέρα, κατέρρευσε από τους βίαιους πόνους της γέννας, που προκλήθηκαν από την πτώση της προηγούμενης. Ο Ντμίτρι γεννήθηκε λίγες ώρες μετά. Η Αλεξάνδρα έπεσε σε κώμα, από το οποίο δεν ξύπνησε ποτέ. Παρόλο που οι γιατροί δεν είχαν καμία ελπίδα για την επιβίωση του Ντμίτρι, έμεινε ζωντανός με τη βοήθεια του θείου του, Μεγάλου Δούκα Σεργκέι Αλεξάντροβιτς, ο οποίος έδωσε τον πρόωρα γεννημένο Ντμίτρι να του κάνουν λουτρά, που είχαν συστήσει οι γιατροί· τον τύλιγαν σε βαμβακερό μαλλί και τον είχαν μέσα σε κούνια γεμάτη με φιάλες ζεστού νερού για να διατηρηθεί η θερμοκρασία του. Η Αλεξάνδρα απεβίωσε λίγο μετά τη γέννηση του Ντμίτρι. Ήταν μόνο 21 ετών και η αιτία γι' αυτό ήταν σχεδόν με βεβαιότητα η προεκλαμψία.

Παρά την κοινή αντίληψη του Ντμίτρι ως ενός ανθρώπου, που είχε υποφέρει σε όλη του τη ζωή από τη χρόνια φυματίωση, στο μεγαλύτερο μέρος της ζωής του ήταν ένας πολύ δραστήριος αθλητής: ξεχώρισε στο πόλο, τις ιπποδρομίες, το τένις και το bobsledding. Οι γιατροί του στο Λονδίνο και στο Νταβός εκτιμούν, ότι για πρώτη φορά είχε προσβληθεί από φυματίωση γύρω στο 1929. Εισήλθε στο σανατόριο "Schatzalp" στις 2 Σεπτεμβρίου 1939, την επομένη της γερμανικής εισβολής στην Πολωνία.

Ο Ντμίτρι απεβίωσε στις 5 Μαρτίου 1942 στο Νταβός της Ελβετίας και τάφηκε στο Μέϊναου της Λίμνης Κωνσταντίας στη Γερμανία. Η αιτία θανάτου του παρέμεινε άγνωστη, καθώς δεν αναγραφόταν αιτία στο πιστοποιητικό θανάτου του και, επιπλέον, όλα τα ιατρικά αρχεία του Schatzalp καταστράφηκαν μετά τη μετατροπή του σανατόριου σε ξενοδοχείο, στη δεκαετία του 1950. Γεννήθηκαν επιτόπου φήμες περί δολοφονίας, που όμως ποτέ δεν τεκμηριώθηκαν και δεν υπήρξε σχετική έρευνα της αστυνομίας.

Οικογένεια
Ο Ντμίτρι νυμφεύτηκε το 1926 μια Αμερικανίδα κληρονόμο, την Όντρεϊ Έμερι, που της δόθηκε ο τίτλος Η Γαληνοτάτη Υψηλότητα, Πριγκίπισσα Ρομανόφσκαγια-Ιλιίνσκαγια από τον εξάδελφό του, Μεγάλο Δούκα Κύριλλο Βλαδιμήροβιτς. Ο Ντμίτρι και η Όντρεϊ χώρισαν το 1937. Απέκτησαν το μοναδικό τους παιδί, έναν γιο:
 Παύλος Ντμιτρίγιεβιτς Ρομανόφσκι-Ιλιίνσκι (1928-2004). Νυμφεύτηκε σε πρώτο γάμο τη Μαίρη-Έβελιν Πρινς το 1949 και χώρισε το 1951· δεν απέκτησαν παιδιά. Νυμφεύτηκε σε δεύτερο γάμο την Αντζέλικα-Φιλίππα Κάουφμαν· απέκτησαν δυο γιους και δυο κόρες:	
 Δημήτριος Πάβλοβιτς πρίγκιπας Ρομανόφσκι-Ιλιίνσκι, δούκας του Χόλσταϊν-Γκόττορπ (γενν. 1954), νυμφεύτηκε το 1979 τη Μάρθα Μάρεϊ Μακντάουελ. Απέκτησαν 3 παιδιά.
 Πάολα-Μαρία Πάβλοβνα πριγκίπισσα Ρομανόφσκι-Ιλιίνσκι (γενν. 1956), παντρεύτηκε το 1980 τον Μαρκ Κομισάρ. Απέκτησαν 2 παιδιά.
 Άννα Πάβλοβνα πριγκίπισσα Ρομανόφσκι-Ιλιίνσκι (γενν. 1959), παντρεύτηκε πρώτα το 1980 τον Ρόμπιν ντε Γιάν και χώρισε το 1990, αφού απέκτησαν 2 παιδιά. Μετά παντρεύτηκε το 1992 τον Ντέιβιντ Γουάις Γκλόσινγκερ και απέκτησαν 2 παιδιά.
 Μιχαήλ Πάβλοβιτς πρίγκιπας Ρομανόφσκι-Ιλιίνσκι (γενν. 1961), νυμφεύτηκε πρώτα το 1985 τη Μάρσια Μαρί Λόου και χώρισε το 1986 χωρίς να αποκτήσει παιδιά. Μετά νυμφεύτηκε το 1980 την Πάολα Γκάι Μάγερ και χώρισε το 1986, αφού απέκτησε ένα παιδί. Τέλος νυμφεύτηκε το 1999 τη Λίζα Μαρία Τσίσλερ και χώρισε το 2000, χωρίς να αποκτήσει παιδιά με αυτήν.

Τίτλοι
18 Σεπτεμβρίου 1891 - 5 Μαρτίου 1942: Η Αυτοκρατορική Υψηλότητα Μέγας Δούκας Ντμίτρι Παβλόβιτς της Ρωσίας

Τιμιτικές διακρίσεις
 Ιππότης του Τάγματος του Σεραφείμ (Σουηδία) - 12 Μαΐου 1908

Παραπομπές σε πηγές

Βιβλιογραφία
 Perry, John Curtis and Pleshakov, Constantine, The Flight of the Romanovs: A Family Saga. New York, 1999.
 Crawford, Rosemary and Donald, Michael and Natasha. London, 1997.
 Radzinsky, Edvard, Rasputin: The Last Word. London, 2000.
 Youssoupoff, Prince Félix, Mémoires. Paris 1990 (reprint).
 Grand Duchess Marie of Russia (ed Russell Lord), Education of a Princess - a Memoir, 1930, ASIN: B000K5SJJ4
 Grand Duchess Marie of Russia, A Princess in Exile, 1932, ASIN: B000TG41CS
 The Romanovs: The Final Chapter (Random House, 1995) by Robert K. Massie, pgs 210-212, 213, 217, and 218 ISBN 0-394-58048-6 and ISBN 0-679-43572-7

Οίκος του Σλέσβιχ-Χόλσταϊν-Γκόττορπ
Μεγάλοι Δούκες της Ρωσίας